Vliegtuigies zoem deur hul are | News24
Vliegtuigies zoem deur hul are
Die JBay Radio Flyers het Saterdag die amptelike opening van hul nuwe klubhuis by Vlakteplaas gevier. Die klublede teenwoordig is Deon Freemantle, Johan Wiid (instrukteur), Fred Gericke, Johnny Viljoen (instrukteur), Frank van der Walt (instrukteur en beoordelaar), Anton Loots, Kobus Uys en Don Thompson. Foto's: MONIQUE BASSON
DIE winterson loer flouerig deur die spierwit wolke-kombers; nie 'n blaartjie roer nie.
Die luide grom van 'n Pitts Python verbreek die vroegoggendstile. Eers proes-proes. Dan verander die gestotter in 'n egalige dreuning terwyl die geel-en-rooi romp van dié modelvliegtuig met oorgawe die koue oggendlug inseil. Net 'n stofstreep bly op die aanloopbaan agter . . .
"Lekker . . . lekker . . . lekker," kraai modelvliegtuig-instrukteur en -beoordelaar Frank van der Walt terwyl hy sy vliegtuig behendig laat tol en duik.
Nóg 'n vliegtuig kom blinkvlerk verbygevlieg, terwyl ander hul beurt geduldig afwag.
Lede van die JBay Radio Flyers het aan die begin van die maand hul vliegvernuf tydens die amptelike opening van hul klubhuis net buite Jeffreysbaai tentoongestel.
Én kan die manne vlieg. . .
Die klub is verlede jaar deur plaaslike modelvliegtuiggeesdriftiges op die been gebring, en die 17 aktiewe lede spog met honderde modelvliegtuie en jare se navigasie-ondervinding. Van die lede het selfs vliegtuie gebou en vir die lugmag gewerk.
Vir baie mense is dié stokperdjie veslawend, en, hoewel dit iewat duur is, is dit beslis die moeite werd, sê Van der Walt wat sedert 1982 modelvliegtuie vlieg. Hy spog onder meer met die blitsige Pitts Python met 'n topsnelheid van 150km/h, 'n Mustang, 'n Twin Ace, 'n Spitfire, vier stralers en twee helikopters. Vroeër jare het hy tussen 40 en 50 modelvliegtuie besit, waarvan hy die meeste self gebou het.
Hy vertel breëbors dat sy vrou nog nie een keer oor sy stokperdjie gekla het nie, al vee hy vandag nog gom aan sy broeke af.
Dié tydverdryf is glad nie so maklik soos dit lyk nie.
"Om die modelvliegtuig in sy geheel te kan sien én dit terselfdertyd te beheer, is wat dit anders en selfs moeiliker maak as om self 'n regte vliegtuig te vlieg," sê hy. "Jy moet 100% van die tyd op jou vliegtuig konsentreer, anders verloor jy beheer oor hom en dan is dit 'n reusegemors.
"Die stokperdjie behels baie dissipline en konsentrasie. Dit is nie iets wat jy sommer van die begin af regkry nie - 'n mens moet oefen, oefen en nogmaals oefen. Dit is belangrik om in 'n goeie radio te belê."
Van der Walt vertel daar is geen waarborg dat vliegentoesiaste met 'n heel vliegtuig huiswaarts keer nie. Dít is al male sonder tal bewys.
"Die vliegtuie is baie windsensitief. En moet nie van die 'dooie' kolle vergeet waar daar geen radio-opvangs is nie. Voor jy mooi besef wat gebeur, tuimel jou vliegtuig neus eerste grond toe. Dan is dit weer vir heelmaak en parte by mede-vlieëners leen. As daar nie te veel skade is nie, kan vliegtuie binne 15 minute in die lug wees," sê Van der Walt."
Die klubhuis en vliegveld van die JBay Radio Flyers is net agter Ubuntu Bricks op Vlakteplaas geleë. Belangstellendes - oud en jonk - is welkom om te kyk wanneer die lede met hul modelle in die lug rondspeel.
Vir inligting, skakel Don Thompson by 072 404 3655.
Kitsfeite oor vliegtuigies
ARF-vliegtuie (byna vlieggereed) kan in ses ure gebou word.
Vliegtuigies en helikopters kan verskillende enjins, soos petrol-, metanol- of elektriese enjins hê. Die elektriese enjins benodig litiumbatterye.
Dit duur taamlik lank om die vliegtuigies te leer beheer. Vanaf ses maande kan nuwelinge die vliegtuie laat opstyg en land; dit neem bykans 'n jaar voordat hulle goed op hul eie kan vlieg.